Nariadenie Komisie (EHS) č. 2829/79
zo 14. decembra 1979,
ktorým sa mení a dopĺňa nariadenie (EHS) č. 1963/79, ktorým sa stanovujú podrobné pravidlá na uplatňovanie výrobných náhrad olivového oleja používaného pri výrobe určitých konzervovaných potravín
KOMISIA EURÓPSKYCH SPOLČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi [1], naposledy zmenené a doplnené nariadením (EHS) č. 590/79 [2],
so zreteľom na nariadenie Rady (EHS) č. 591/79 z 26. marca 1979, ktorým sa stanovujú všeobecné pravidlá, týkajúce sa výrobných náhrad pre olivový olej používaný pri výrobe určitých konzervovaných potravín [3], a najmä na jeho článok 9,
keďže článok 2 ods. 1 nariadenia Komisie (EHS) č. 1963/79 [4] stanoví, že žiadosti na overenie oleja sa musia predložiť príslušnému orgánu najneskôr do 5 pracovných dní pred plánovaným začatím výroby konzervovaných potravín, v ktorých sa má olej použiť;
keďže cieľom tohto stanoveného obdobia je umožniť overenie zásob olivového oleja kompetentným orgánom; keďže metódy uskutočňovania tejto administratívnej kontroly sú v každom členskom štáte odlišné, členské štáty by samé mali stanoviť nevyhnutné obdobie na vykonanie príslušnej kontroly;
keďže opatrenia ustanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Článok 2 ods. 1 nariadenia (EHS) č. 1963/79 sa mení a dopĺňa takto:
"1. S cieľom získania nároku na výrobné náhrady musí výrobca predložiť príslušnému orgánu žiadosť na overenie pred dátumom predpokladaného začatia výrobných operácií.
Táto žiadosť nemôže byť predložená skôr ako sa olej dopraví do výrobných priestorov.
Príslušný členský štát si v prípade potreby určí minimálne obdobie, ktoré musí uplynúť v období predloženia žiadosti na overenie a dátumom uvedeným v prvom pododseku."
Článok 2
Toto nariadenie nadobudne účinnosť 3. deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. decembra 1979